text.text: موقع واب يعبر على أفكار وعقيدة ومشروع الحركة القومية التونسية
text.text_idx: #000000
text.text: الرئيسيةمجتمعالتلبيس النقابي على الوعي التونسي: تفنيد حجج الإضراب العام
text.text_idx: #000006
text.text: التلبيس النقابي على الوعي التونسي: تفنيد حجج الإضراب العام
text.text_idx: #000007
text.text: – هذا الإضراب العظيم الي هو رابع إضراب عام يدعيلو إتحاد الشغل بعد الإستقلال، الإضراب عمل الحس و فما إنقسام حاد عليه بين المساندين و المعارضين على أسس سياسية و إجتماعية . أما آشعلينا فيهم.اما شعلينا فيهم تو نحب نشوف حجج و مقولات مساندي الإتحاد و إناقشوهم بهدوء وحدة وحدة .
text.text_idx: #000010
text.text: -1. إتحاد مظلة الجميع كل التونسيين و الإضراب هذا هو لأجل كل التونسيي.
text.text_idx: #000011
text.text: -3.الإتحاد يدافع على الطبقة الشغيلة.
text.text_idx: #000013
text.text: -5.إضراب وطني ضد “صندوق النقد الدولي”.
text.text_idx: #000015
text.text: -6. إضراب ضد “إستغلال الدولة”.
text.text_idx: #000016
text.text: 1\ أول حجة: هل الإتحاد مظلة الجميع ؟ :
text.text_idx: #000018
text.text: – يتقال برشا إنو الإتحاد هو المظلة الي تلم الجميع و تدافع على الجميع ويحتمو بيها الجميع، أو يقلك الإضراب هذا لأجل كل التونسيين.
text.text_idx: #000019
text.text: للنا بالذات نولو نبلبزو علخر لأنو “الإتحاد العام التونسي للشغل” هو “مركزية نقابية” تدافع على منظوريها \ منخرطيها.
text.text_idx: #000020
text.text: => إذا “مظلة الإتحاد” ماهيش لامة الأغلبية و إنما الأقلية.
text.text_idx: #000022
text.text: – ثانيا كيف نشوفو أغلبية “الإضرابات” في تاريخ إتحاد الشغل “بعد الإستقلال” و خاصة في 30 سنا لخرانين، نلقوهم في “القطاع العمومي” ( أقلية يصيرو في القطاع الخاص) و التكبيش ديما في القطاع العمومي. و لا مرة وصلت حكومة في صدام ضد “إتحاد الأعراف” لكن ديما الإتحاد يتصادم مع الحكومة لأن قضيتو الأساسية هوما “أعوان الدولة” و لذا إتحاد الشغل هو مظلة “أعوان الدولة” بإستثناء القوات الحاملة للسلاح مع بعض أعوان القطاع الخاص.
text.text_idx: #000023
text.text: – خارج المسائل الإجتماعية و أومور الشهاري.
text.text_idx: #000024
text.text: نجو للجانب السياسي وين نلقو الإتحاد متماشي تماما لتوجهات “اليسار ” و لهنا نحكيو على الأحزاب اليسارية الي تسيطر على النقابات العامة و المكتب التنفيذي و توجه الإتحاد ديما في إتجاهها أو بالأحرى تستعملو لتحقيق نفوذ سياسي عجزت عليه بالانتخابات.
text.text_idx: #000025
text.text: 2/ ثاني حجة: هل هذا إضراب إجتماعي أم سياسي؟ :
text.text_idx: #000026
text.text: – إتحاد الشغل سابقا حسب ما نتذكر عمل مرتين “إضراب عام” واحد في 1978 و واحد في 2013.
text.text_idx: #000027
text.text: الأول كان سياسي علخر في قالب مؤامرة ضد الوزير الأول فيها “الحبيب عاشور”+”وسيلة بن عمار”+”وزير الداخلية الطاهر بلخوجة” و يقال زادا “معمر القذافي” و التسخين كان على هذا الأساس.
text.text_idx: #000028
text.text: للأمانة “اليساريين” الي وصلو للمكتب التنفيذي في شخص الطيب البكوش، يسخالوها ثورة و توقعو إنهيار النظام . الإضراب العام الثاني بطبيعتو كان سياسي بحت في إطار الإحتجاج على مقتل شكري بلعيد ولإتهام “النهضة” بقتلو .
text.text_idx: #000029
text.text: – نجيو تو للإضراب العام الأخير وين فما حرب بين ( النهضة + الشاهد) /ضد/ ( الباجي وولدو + جزئ كبير من الإعلم + الجبهة الشعبية) و رجعت العام هذا ماكينة (شكري+البراهمي) و التهديد بالإتحاد كيما في 2013 لإسقاط الحكومة. و هاو تويكا قلب الحرب وين السبسي مشا لعرض مشروع قانون “المساوات في الإرث” على مجلس الشعب.
text.text_idx: #000030
text.text: – توقيت الإضراب العام في ذروة الحرب بين “الأطراف” كيما في 2012-2013 اعادة التمشي القديم بنفس الوسائل و هذا طبيعي جدا يواتي “اعوان الدولة” الي هوا طماعة علخر و جشعين و مع الزيادات في الشهاري نشالله تونس تتحرق.
text.text_idx: #000031
text.text: – أعوان الدولة التونسية المدنيين (بإستثناء الأسلاك الأمنية العسكرية) تربطهم علاقة شغلية قانونية بالدولة.
text.text_idx: #000033
text.text: – الموظفين العموميين محسوبين علينا “شغيلة” لكن الحق في غالبيتهم كركارة، متقاعسين، مستهترين و فَصّاعة علخر. و الأهم إنو بفضل قوة الإتحاد هوما فوق المحاسبة و يعدو الوقت في تدبير ريوسهم و في تعطيل التقدم التونسي.
text.text_idx: #000040
text.text: – الأصح إنو نطلقو عليها “طبقة كركارة” أو “طبقة معطلة” أو “طبقة طفيلية” لأنو عوض إنها تخدم الدولة و الأمة هي تخدم مصالحها الضيقة و تستغل وضعها للإبتزاز العام بدون إضافة حقيقة كان الكره الشعبي العام ضدهم.
text.text_idx: #000041
text.text: – لذلك كيف يقع الحديث على “المواطنين” و إنو الإضراب لأجلهم فهذا كذب. لأنو المواطنين أغلبهم ماهمش “أعوان دولة” و ماهمش بش يستفيدو أبدا من الإضراب و إنما بش يتضررو مباشرة من كل زيادة في شهاري أعوان الدولة الي تتسبب في التضخم و غلاء الاسعار و زيادة الضرايب.
text.text_idx: #000042
text.text: المواطن العادي هو المتضرر مباشرة من الإتحاد و إضراباتو الي تعطل الحياة و تزيد تصعبها و تكرهو في عيشتو. الأهم من هكا اي مواطن تونسي في تعاملو مع أعوان الدولة بأنواعهم خاصة المدنيين يعرف قداش أغلبهم “مرّاجة” و “كركارة” و يعطلو، و خاصة يحبو الجعالة و زيد ماينجم يعمللهم شي بحكم إمتيازاتهم وقوة نقاباتهم، تي أصلا يتصرفو كيف البوليسية.
text.text_idx: #000043
text.text: – هذا الإضراب هو للمصلحة الظرفية الضيقة لفئة من المواطنين الممتازين الي شادين الدولة و الأمة من خناقها و عافسين فيها على جال الفلوس و سيظطر دافع الضرائب الحقيقي، المنتج الحقيقي لخلاصها مباشرة.
text.text_idx: #000044
text.text: 4/ رابع حجة: إضراب الفقر و الجوع:
text.text_idx: #000045
text.text: – أولا نبدو بالصراحة معندناش مجاعة في تونس و آخر مجاعة صارت عام 1948، يعني الكلام على الجوع بطبيعتو مبالغ فيه.
text.text_idx: #000046
text.text: – أعوان الدولة يخلصو أكثر من “أجراء القطاع الخاص” و مستواهم أحيانا يقارب أصحاب المهن الحرة و يتمتعو بشهريات ممتازة بالنسبة للوضع التونسي و منح مختلفة و هذا الي يخليهم مقبلين على الاستهلاك ( دبش مستورد, تليفونات غالية, كراهب, أثاث غالي ) و القروضات لبنيان الديار و شريان الكراهب.
text.text_idx: #000048
text.text: – يتمتع أعوان الدولة في تونس بمستوى عيش محترم علخر بالمقارنة بغيرهم أو الي أقل منهم من “أجراء القطاع الخاص” و البطالة ولذا فإن الفقر أبعد ما يكون عنهم.
text.text_idx: #000049
text.text: بالعربي هوما الي غلاو الخبزة على باقي الشعب و تو يبكو من صعوبات الحياة الي هوما أحد المتسببين فيها بالتحالف مع الفساد و الطبقة السياسية.
text.text_idx: #000054
text.text: 5/ خامس حجة: هل هو إضراب وطني؟ :
text.text_idx: #000056
text.text: الوطنية و السيادة و المعاني العظيمة الي الإتحاد نساها من 1955 و كان مختص تقريبا في قضايا فلسطين و العراق و كل الإهانات و الإعتدائات و إنتهاكات السيادة ولا نهار تحركتلو شعرة و مع كل الي عملو سفير فرانسا، الإتحاد ماهوش هنا، لاهو ولا اليسار العظيم الي يحكم فيه. لكن اليوم في 2018 تحركتلو شعرة سيدنا علي و تفكر “الوطن” وقرر يدافع عليه ويضرب لأجلو.
text.text_idx: #000058
text.text: – من 1956 عام الإستقلال و تونس تاخو في القروض و من 1960 و هيا مرهونة للبنك الدولي و لصندوق النقد الدولي، هذا من البداية و الجميع يعرف هذا و خصوصا خبراء إتحادا الشغل.
text.text_idx: #000059
text.text: – بعد الثورة كان الإتحاد المساند القوي و الي يضرب بالبونية على كل أنواع الزيادات الي تمولت بالقروض و لاشيئ غير القروض.
text.text_idx: #000060
text.text: يعني كان هو المتسبب الرئيسي في دفع الحكومات المتعاقبة للإقتراض و عجز الدولة المالي و زاد لزها لصندوق النقد الدولي لأن قدراتنا على إرجاع القروض طاحت و مابقالها كان صندوق النقد الدولي، الصندوق معروفة شروطو من الأول و لذا سيدنا الإتحاد يطالب بالزيادات الي تعجز الحكومة عليها و لذا تمشي تتسلف و كيف ظهر البهيم يوفا و تظطر الحكومة تمشي للمؤسسات المالية الدولية و تترما في حضن “كريستين لاقارد” الي تقوللها “ماعادش تزيد في الشهاري” وقتها يثور الإتحاد لأجل السيادة الوطنية.
text.text_idx: #000061
text.text: قداشو وطني و صاحب موقف هذا الإتحاد وقداش فيه معاني عملاقة هذا الإضراب!
text.text_idx: #000062
text.text: – أمريكا عندها تواجد عسكري جوي في بنزرت و الإتحاد ماهوش هنا!
text.text_idx: #000063
text.text: أرض تعطات للسفارة الأمريكية و الإتحاد مش هنا!
text.text_idx: #000065
text.text: سفير فرانسا راكب الجمل و الجندي التونسي يسوق بيه و الإتحاد مش هنا!
text.text_idx: #000066
text.text: => إنه إضراب إنتهازي و كيف كل الأفعال الإنتهازية الوقحة يحتج بقضايا مبدئية و قيمية لإضفاء شرعية أو قداسة للأهداف المنحطة الي وراه.
text.text_idx: #000068
text.text: – لهنا نحب نعرج على مقولة مضادة ديما النقابيين وحلفائهم اليساريين يذكروها في محل عجز الدولة على زيادات الأجور ألا وهي “الفساد و التهرب الضريبي و التهريب” . للنا قمة قمة “التلبيس”.
text.text_idx: #000069
text.text: + أولا الفساد :
text.text_idx: #000071
text.text: هو حليف الإتحاد علخر و نذكر هنا إنو “نداء تونس” حزب الفساد بإمتياز كان إتحاد الشغل فرضو بكل قوة في “الحوار الوطني”.
text.text_idx: #000072
text.text: و لحد اليوم و هو حليفو القوي و حضور “سفيان طوبال” في الإضراب و تسليمو بالبوس على “الطبوبي” أكبر دليل.
text.text_idx: #000073
text.text: لهنا “قناة نسمة” الفاسدة هي مساند إعلامي رسمي للإتحاد.
text.text_idx: #000074
text.text: – النقابات هي حليف أساسي للفساد في كل الإدارات و المؤسسات العمومية. قبل أشهر لجنة تدقيق و بحث طردتها النقابة من إدارة عمومية لأنها خافت من نتائج التحقيقات!
text.text_idx: #000075
text.text: النقابات تبيع في الإنتدابات و الإتحاد من سنين طويلة يتدخل في الإنتدابات بعناوين سياسية.
text.text_idx: #000076
text.text: الإتحاد هدد بإضراب عام كيف القضاء أصدر “منع سفر” ضد “عبد السلام جراد” !
text.text_idx: #000077
text.text: => لهذا كلمة الفساد معادش تجبدوها، الإتحاد بالذات يمثل “الفساد الصغير” .
text.text_idx: #000078
text.text: بالرسمي لهنا نعطيك وذني أما ماو عندنا “إتحاد الأعراف” حليف سياسي للإتحاد وقت الأزمات، و لذا فإنو راس المال المتهرب من الجباية هو حليفكم من 2012 و نزيدو أن المهن الحرة منظمة نقابيا و لذا كيفكم إنتوما بالظبط تهدد بالإضراب كيف تتمس إمتيازاتها و هكا فإنكم الكل فرد “بطو” راكبين فرد بطو وعندم نفس المصلحة في انو الدولة تبقا ضعيفة و تعجز على فرض القانون .بنسبة ل التهريب فصحيح هوا مشكلة اما معندو حتا علاقة بالزمة الاقتصادية و الامالية بلعكس هو يرخص في الأسعار .
text.text_idx: #000080
text.text: – تنجمو تقولو إنو المجلس التاسيسي هو السبب أو المسار السياسي الحالي و كذا و لهنا زادا “المجلس التأسيسي” كان مدعوم من الإتحاد. و المسار السياسي الحالي كان الإتحاد صاحب الدور الأساسي فيه بما فيه جيبان “نداء تونس” للحكم.
text.text_idx: #000081
text.text: – أعوان الدولة يحكو بالإستغلال،
text.text_idx: #000083
text.text: – لكن في الدولة، بالرسمي “الوظيفة العمومية” غير منتجة ربحيا أي ما ادخلش فلوس و تأدي في خدمات مجانية و تتمول بموارد الدولة و الشركات العمومية أغلبها “خاسر” أو مفلس من ما قبل الثورة و عايشين بالدعم المتأتي من الجباية.
text.text_idx: #000085
text.text: هذا غير إدارات مافيهاش حتى خدمة كان قراية الجرايد و التقطيع و الترييش و من غير ماندخل في هالتفاصيل.
text.text_idx: #000088
text.text: – معناها “عون الدولة” خدمتو ما ادخلش فلوس و ممكن مافيهاش “قيمة مضافة” وعادي إنها تكون “مضرة” و شهريتو جاية من “الضرائب” أي إنو بالرسمي في الغالب “كائن طفيلي” و مرتاح علخر و بدون تهديدات أو أخطار لأنو مرسم للأبد، و يقلك إستغلال!
text.text_idx: #000089
text.text: – للأمانة أعوان الدولة هوما الي يستغلو فيها مش العكس و هوما عامل أساسي في ضعفها و تخلفها حاشا فئة صغيرة منهم هي الي قايم عليها الجهد بكلو.
text.text_idx: #000090
text.text: الأمة التونسية و التعويل على الذات
text.text_idx: #000106